title: Решение (ОВППС) 2015/1836 на Съвета от 12 октомври 2015 година за изменение на Решение 2013/255/ОВППС относно ограничителни мерки срещу Сирия

text:
               13.10.2015

               BG

               Официален вестник на Европейския съюз

               L 266/75

         РЕШЕНИЕ (ОВППС) 2015/1836 НА СЪВЕТА
   от 12 октомври 2015 година
   за изменение на Решение 2013/255/ОВППС относно ограничителни мерки срещу Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 9 май 2011 г. Съветът прие Решение 2011/273/ОВППС (1) относно ограничителни мерки срещу Сирия.

               (2)

               Оттогава Съветът продължава да осъжда категорично провежданите от сирийския режим жестоки репресии срещу цивилното население в Сирия. Съветът многократно е изразявал сериозната си загриженост по повод на влошаващото се положение в Сирия, и по-специално на широко разпространените и системни нарушения на правата на човека и на международното хуманитарно право.

               (3)

               На 14 април 2014 г., в съответствие със заключенията на Съвета от 23 януари 2012 г., в които Съветът потвърди ангажимента на Съюза да продължи политиката си на налагане на допълнителни мерки срещу режима, докато продължават репресиите, Съветът заяви, че Съюзът ще продължи политиката си на ограничителни мерки срещу режима, докато репресиите продължават.

               (4)

               Съветът многократно е отбелязвал с голяма загриженост опитите на сирийския режим да заобиколи ограничителните мерки на ЕС с цел да продължи да финансира и подкрепя политиката си на жестоки репресии срещу цивилното население.

               (5)

               Съветът отбелязва, че сирийският режим продължава политиката си на репресии, и с оглед на продължаващата сложна обстановка смята за необходимо да поддържа и гарантира ефективността на наложените ограничителни мерки чрез тяхното доразработване, като същевременно запази своя целеви и диференциран подход и взема предвид хуманитарното положение на сирийското население. Съветът смята, че предвид специфичния контекст в Сирия някои категории лица и образувания са от особено значение за ефективността на тези ограничителни мерки.

               (6)

               Съветът прецени, че поради строгия контрол, който упражнява сирийският режим върху икономиката, единствено тесен кръг от видни бизнесмени, извършващи дейност в Сирия са в състояние да поддържат своя статут, като се ползват от тесни връзки с режима и от неговата подкрепа и като упражняват влияние сред него. Съветът счита, че следва да предвиди ограничителни мерки за налагане на ограничения върху достъпа и за замразяване на всички финансови средства и икономически ресурси, принадлежащи на, притежавани, държани или контролирани от посочените видни бизнесмени, извършващи дейност в Сирия, както са посочени от Съвета и включени в списъка в приложение I, с цел да им се попречи да предоставят материална или финансова подкрепа на режима, както и, посредством упражняваното от тях влияние, да се увеличи натискът върху самия режим да промени политиката си на репресии.

               (7)

               Съветът прецени, че тъй като в Сирия властта традиционно се упражнява на семейна основа, властта на настоящия сирийски режим е съсредоточена в ръцете на влиятелните членове на семействата Асад и Махлуф. Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от определени членове на семействата Асад и Махлуф, и да наложи ограничения върху достъпа на тези лица, посочени от Съвета и включени в списъка в приложение I, както с цел пряко въздействие върху режима, чрез членовете на тези семейства за промяна на политиката му на репресии, така и за избягване на риска от заобикаляне на ограничителните мерки чрез членовете на тези семейства.

               (8)

               Министрите в сирийското правителство следва да се считат за солидарно отговорни за политиката на репресии, провеждана от сирийския режим. Съветът прецени, че бивши министри в правителството на Сирия, в конкретния контекст на настоящия сирийски режим, е вероятно да упражняват непрекъснато влияние в рамките на този режим. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от министри в сирийското правителство или от министри, които са заемали длъжността след май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

               (9)

               Сирийските въоръжени сили са основно средство, чрез което режимът провежда репресивната си политика и извършва нарушения на правата на човека и на международното хуманитарно право, като има сериозен риск техните действащи военнослужещи да продължат да извършват други такива нарушения. Освен това, в конкретния контекст на сирийските въоръжени сили, Съветът прецени, че бивши висши офицери от въоръжените сили вероятно упражняват непрекъснато влияние сред режима. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от висши офицери от сирийските въоръжени сили или от бивши висши офицери от сирийските въоръжени сили, които са били на такава длъжност след май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

               (10)

               Сирийските служби за сигурност и разузнавателни служби са основно средство, чрез което режимът провежда репресивната си политика и извършва нарушения на правата на човека и на международното хуманитарно право, като има сериозен риск техните действащи служители да извършат други такива нарушения. Освен това, в конкретния контекст на сирийските службите за сигурност и разузнавателни служби Съветът прецени, че бивши служители на тези служби вероятно упражняват непрекъснато влияние сред режима. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от членове на сирийските служби за сигурност и разузнавателни служби или от бивши членове на тези служби, които са били на такава длъжност след май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

               (11)

               Съветът прецени, че свързани с режима милиции подкрепят сирийския режим в репресивната му политика и извършват нарушения на правата на човека и на международното хуманитарно право по заповед на сирийския режим и в негово име и че има сериозен риск техните членове да продължат да извършват такива нарушения. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от членове на свързани със сирийския режим милиции, и да наложи ограничения върху достъпа на тези лица, посочени от Съвета и включени в списъка в приложение I.

               (12)

               С цел предотвратяване на нарушенията на правата на човека и на международното хуманитарно право чрез използването на химическо оръжие в Сирия, Съветът счита, че следва да предвиди ограничителни мерки срещу лица, образувания, отдели, агенции, органи или институции, извършващи дейност в този сектор, както са посочени от Съвета и включени в списъка в приложение I.

               (13)

               Ограничителните мерки не засягат привилегиите и имунитетите, с които се ползват членовете на дипломатически и консулски мисии, акредитирани в държави — членки на Съюза, в съответствие с международното право, включително Виенската конвенция за дипломатическите отношения от 1961 г. и Виенската конвенция за консулските отношения от 1963 г. Освен това ограничителните мерки не засягат изпълнението на дипломатическите функции и предоставянето на консулска помощ на държавите членки в Сирия.

               (14)

               Лица или образувания, принадлежащи към една от категориите, посочени в съображения 6—12, не следва да бъдат предмет на ограничителни мерки, когато има достатъчно информация, че те не са или вече не са свързани с режима, или че не упражняват или вече не упражняват влияние върху него, или че не представляват реален риск от заобикалянето им.

               (15)

               Всички решения за включване в списъка следва да се вземат на индивидуална основа и за всеки отделен случай, като се отчита пропорционалността на мярката.

               (16)

               Поради това Решение 2013/255/ОВППС (2) което замени Решение 2011/273/ОВППС, следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2013/255/ОВППС се изменя, както следва:

               1)

               Добавят се следните съображения:

                           „(3)

                           Съветът многократно е отбелязвал с голяма загриженост опитите на сирийския режим да заобиколи ограничителните мерки на ЕС с цел да продължи да финансира и подкрепя политиката си на жестоки репресии срещу цивилното население.

                           (4)

                           Съветът отбелязва, че сирийският режим продължава политиката си на репресии, и с оглед на продължаващата сложна обстановка смята за необходимо да поддържа и гарантира ефективността на наложените ограничителни мерки чрез тяхното доразработване, като същевременно запази своя целеви и диференциран подход и като отчита хуманитарното положение на сирийското население. Съветът смята, че предвид специфичния контекст в Сирия някои категории лица и образувания са от особено значение за ефективността на тези ограничителни мерки.

                           (5)

                           Съветът прецени, че поради строгия контрол, който упражнява сирийският режим върху икономиката, единствено тесен кръг от видни бизнесмени, извършващи дейност в Сирия са в състояние да поддържат своя статут, като се ползват от тесни връзки с режима и от неговата подкрепа и като упражняват влияние сред него. Съветът счита, че следва да предвиди ограничителни мерки за налагане на ограничения върху достъпа и замразяване на всички финансови средства и икономически ресурси, принадлежащи на, притежавани, държани или контролирани от посочените видни бизнесмени, извършващи дейност в Сирия, както са посочени от Съвета и включени в списъка в приложение I, с цел да им се попречи да предоставят материална или финансова подкрепа на режима, както и, посредством упражняваното от тях влияние, да се увеличи натискът върху самия режим да промени политиката си на репресии.

                           (6)

                           Съветът прецени, че тъй като в Сирия властта традиционно се упражнява на семейна основа, властта на настоящия сирийски режим е съсредоточена в ръцете на влиятелните членове на семействата Асад и Махлуф. Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от определени членове на семействата Асад и Махлуф, и да наложи ограничения върху достъпа на тези лица, посочени от Съвета и включени в списъка в приложение I, както с цел пряко въздействие върху режима, чрез членовете на тези семейства за промяна на политиката му на репресии, така и за избягване на риска от заобикаляне на ограничителните мерки чрез членовете на тези семейства.

                           (7)

                           Министрите в правителството на Сирия следва да се считат за солидарно отговорни за политиката на репресии, провеждана от сирийския режим. Съветът прецени, че бивши министри в правителството на Сирия, в конкретния контекст на настоящия сирийски режим, е вероятно да упражняват непрекъснато влияние сред този режим. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от министри в сирийското правителство или от министри, които са заемали длъжността след май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

                           (8)

                           Сирийските въоръжени сили са основно средство, чрез което режимът провежда репресивната си политика и извършва нарушения на правата на човека и на международното хуманитарно право, като има сериозен риск техните действащи военнослужещи да извършат други такива нарушения. Освен това, в конкретния контекст на сирийските въоръжени сили, Съветът прецени, че бивши висши офицери от въоръжените сили вероятно упражняват непрекъснато влияние сред режима. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от висши офицери от сирийските въоръжени сили или от бивши висши офицери от сирийските въоръжени сили, които са били на такава длъжност след май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

                           (9)

                           Сирийските служби за сигурност и разузнавателни служби са основно средство, чрез което режимът провежда репресивната си политика и извършва нарушения на правата на човека и на международното хуманитарно право, като има сериозен риск техните действащи служители да извършат други такива нарушения. Освен това, в конкретния контекст на сирийските службите за сигурност и разузнавателни служби Съветът прецени, че бивши служители на тези служби вероятно упражняват непрекъснато влияние сред режима. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от членове на сирийските служби за сигурност и разузнавателни служби или от бивши членове на тези служби, които са били на такава длъжност от май 2011 г., и да наложи ограничения върху достъпа на тези лица, посочени от Съвета и включени в списъка в приложение I.

                           (10)

                           Съветът прецени, че свързани с режима милиции подкрепят сирийския режим в репресивната му политика и нарушават правата на човека и международното хуманитарно право по заповед на сирийския режим и в негово име и че има сериозен риск техните членове да извършат други такива нарушения. Ето защо Съветът счита, че следва да предвиди ограничителни мерки за замразяване на всички финансови средства и икономически ресурси, принадлежащи на, притежавани, държани или контролирани от членове на свързани със сирийския режим милиции, и да наложи ограничения върху достъпа на тези лица, посочени от Съвета и включени в списъка в приложение I.

                           (11)

                           С цел предотвратяване на нарушенията на правата на човека и на международното хуманитарно право чрез използването на химическо оръжие в Сирия, Съветът счита, че следва да предвиди ограничителни мерки срещу лица, образувания, отдели, агенции, органи или институции, извършващи дейност в този сектор, както са посочени от Съвета и включени в списъка в приложение I.

                           (12)

                           Ограничителните мерки не засягат привилегиите и имунитетите, с които се ползват членовете на дипломатически и консулски мисии, акредитирани в държава — членка на Съюза, в съответствие с международното право, включително Виенската конвенция за дипломатическите отношения от 1961 г. и Виенската конвенция за консулските отношения от 1963 г. Освен това ограничителните мерки не засягат изпълнението на дипломатическите функции и предоставянето на консулска помощ на държавите членки в Сирия.

                           (13)

                           Лица или образувания, принадлежащи към една от категориите, посочени в съображения 5—11, не следва да бъдат предмет на ограничителни мерки, когато има достатъчно информация, че те не са или вече не са свързани с режима или че не упражняват или вече не упражняват влияние върху него, или че не представляват реален риск от заобикалянето им.

                           (14)

                           Всички решения за включване в списъка следва да се вземат на индивидуална основа и за всеки отделен случай, като се отчита пропорционалността на мярката.“.

               2)

               Съображение 3 се преномерира на съображение 15.

               3)

               Член 27 се заменя със следното:
               „Член 27
               1.   Държавите членки предприемат необходимите мерки за предотвратяване на влизането или транзитното преминаване през тяхна територия на лицата, отговорни за жестоките репресии срещу цивилното население в Сирия, на лицата, които получават ползи от режима или го подкрепят, както и на свързаните с тях лица, включени в списъка в приложение I.
               2.   В съответствие с оценките и решенията на Съвета в контекста на положението в Сирия, както е изложено в съображения 5—11, държавите членки също вземат необходимите мерки, за да предотвратят влизането или транзитното преминаване през тяхна територия на:

                           а)

                           видни бизнесмени, извършващи дейност в Сирия;

                           б)

                           членове на семействата Асад и Махлуф;

                           в)

                           министри в сирийското правителство на власт след май 2011 г.;

                           г)

                           членове на сирийските въоръжени сили със звание „полковник“ и равностойно или по-високо звание на служба след май 2011 г.;

                           д)

                           членове на сирийските служби за сигурност и разузнавателни служби на служба след май 2011 г.;

                           е)

                           членове на свързани с режима милиции; или

                           ж)

                           лица, извършващи дейност в областта на разпространението на химическо оръжие,
                           както и на свързани с тях лица, включени в списъка в приложение I.

                     3.   Лицата, принадлежащи към една от категориите, посочени в параграф 2, не се включват или не остават в списъка на лицата и образуванията в приложение I, ако има достатъчно информация, че не са или вече не са свързани с режима, или че не упражняват или вече не упражняват влияние върху него, или че не представляват реален риск от заобикаляне на ограничителните мерки.
               4.   Всички решения за включване в списъка се вземат индивидуално и за всеки конкретен случай, като се отчита пропорционалността на мярката.
               5.   Параграфи 1 и 2 не задължават никоя държава членка да отказва на собствените си граждани да влизат на територията ѝ.
               6.   Параграфи 1 и 2 не засягат случаите, когато дадена държава членка е обвързана със задължение по международното право, по-специално:

                           а)

                           в качеството на държава домакин на международна междуправителствена организация;

                           б)

                           в качеството на държава домакин на международна конференция, свикана от ООН или провеждана под нейна егида;

                           в)

                           съгласно многостранно споразумение, предоставящо привилегии и имунитети; или

                           г)

                           съгласно Помирителния договор от 1929 г. (Латеранския договор), сключен от Светия престол (града-държава Ватикан) и Италия.

                     7.   Параграф 6 се приема за приложим и в случаите, когато дадена държава членка е домакин на Организацията за сигурност и сътрудничество в Европа (ОССЕ).
               8.   Съветът се информира надлежно във всеки един от случаите, когато някоя държава членка предостави дерогация в съответствие с параграф 6 или параграф 7.
               9.   Държавите членки могат да предоставят дерогация от мерките, наложени съгласно параграфи 1 и 2, когато пътуването е оправдано поради спешни хуманитарни нужди или поради участие в междуправителствени срещи, включително срещи, които се провеждат с подкрепата на Съюза или чийто домакин е държава членка, поела председателството на ОССЕ, и на които се провежда политически диалог от пряка полза за демокрацията, правата на човека и принципите на правовата държава в Сирия.
               10.   Държава членка, която желае да предостави дерогация съгласно параграф 9, уведомява писмено Съвета за това. Дерогацията се смята за предоставена, освен ако един или повече членове на Съвета не се противопоставят в писмена форма в срок от два работни дни от получаването на уведомлението за предложената дерогация. В случай че един или повече членове на Съвета направят възражение, Съветът може да реши с квалифицирано мнозинство да предостави предложената дерогация.
               11.   Когато в съответствие с параграфи 6—10 държава членка разреши на включени в списъка в приложение I лица да влязат на нейна територия или да преминат транзитно през нея, това разрешение е ограничено само до целта, за която е дадено, и за лицето, за което се отнася.“.

               4)

               Член 28 се заменя със следното:
               „Член 28
               1.   Замразяват се всички финансови средства и икономически ресурси, принадлежащи на, притежавани, държани или контролирани от лица, отговорни за жестоките репресии срещу цивилното население в Сирия, както и лица и образувания, които получават ползи от режима или го подкрепят, и свързани с тях лица и образувания, включени в списъка в приложения I и II.
               2.   В съответствие с оценките и решенията на Съвета в контекста на положението в Сирия, както е изложено в съображения 5—11, се замразяват всички финансови средства и икономически ресурси, принадлежащи на, притежавани, държани или контролирани от:

                           а)

                           видни бизнесмени, извършващи дейност в Сирия;

                           б)

                           членове на семействата Асад и Махлуф;

                           в)

                           министри от сирийското правителство на власт след май 2011 г.;

                           г)

                           членове на сирийските въоръжени сили със звание „полковник“ и равностойно или по-високо звание на служба след май 2011 г.;

                           д)

                           членове на сирийските служби за сигурност и разузнавателни служби на служба след май 2011 г.;

                           е)

                           членове на свързаните с режима милиции; и

                           ж)

                           членове на образувания, отдели, агенции, органи или институции, извършващи дейност в областта на разпространението на химически оръжия,
                           както и на свързани с тях лица, включени в списъка в приложение I.

                     3.   Лицата, образуванията или органите, принадлежащи към една от категориите, посочени в параграф 2, не се включват или не остават в списъка на лицата и образуванията в приложение I, ако има достатъчно информация, че не са или вече не са свързани с режима, или че не упражняват или вече не упражняват влияние върху него, или че не представляват реален риск от заобикаляне на ограничителните мерки.
               4.   Всички решения за включване в списъка се вземат индивидуално и за всеки конкретен случай, като се отчита пропорционалността на мярката.
               5.   Никакви финансови средства или икономически ресурси не могат да се предоставят пряко или непряко на разположение или в полза на физическите или юридическите лица или образуванията, включени в списъка в приложения I и II.
               6.   Компетентният орган на дадена държава членка може да разреши освобождаването на определени замразени финансови средства или икономически ресурси или предоставянето на определени финансови средства или икономически ресурси при условия, които сметне за подходящи, след като установи, че съответните финансови средства или икономически ресурси са:

                           а)

                           необходими за задоволяване на основните нужди на лицата, включени в списъка в приложения I и II, и на членовете на семействата им, които са на тяхна издръжка, включително разходи за храна, наем или изплащане на ипотечен заем, лекарства и медицинско обслужване, данъци, застрахователни вноски и такси за комунални услуги;

                           б)

                           предназначени изключително за заплащане на разумни по размер професионални възнаграждения и за възстановяване на направени разноски, свързани с предоставянето на правни услуги;

                           в)

                           предназначени изключително за плащане на хонорари или такси за услуги за текущо поддържане и управление на замразени финансови средства или икономически ресурси; или

                           г)

                           необходими за извънредни разходи, при условие че най-малко две седмици преди даването на разрешение компетентният орган е уведомил компетентните органи на останалите държави членки и Комисията за основанията, поради които смята, че следва да бъде дадено конкретно разрешение;

                           д)

                           необходими за хуманитарни цели, като оказването или подпомагане оказването на помощ, включително медицински доставки, храна, хуманитарни работници и свързаната с тях помощ, и при условие че в случай на замразени средства или икономически ресурси, замразените средства или икономически ресурси са отпуснати на ООН с цел доставяне или улесняване доставянето на помощ в Сирия, в съответствие с Плана за реагиране на ООН за хуманитарна помощ на Сирия (SHARP);

                           е)

                           платими по или от банкова сметка на дипломатическо представителство или консулска служба или на международна организация, ползваща се с имунитет съгласно международното право, доколкото тези плащания са предназначени за официални цели на дипломатическото представителство или консулската служба или на международната организация;

                           ж)

                           необходими за евакуиране от Сирия;

                           з)

                           предназначени за Централната банка на Сирия или за държавни сирийски образувания, включени в списъка в приложения I и II, за да направят вноски от името на Сирийската арабска република в ОЗХО за дейности, свързани с мисията за проверка на ОЗХО и унищожаването на сирийските химически оръжия, и по-специално в специалния доверителен фонд на ОЗХО за дейности, свързани с пълното унищожаване на сирийските химически оръжия извън територията на Сирийската арабска република.

                     Съответната държава членка информира останалите държави членки и Комисията за всяко разрешение, дадено съгласно настоящия параграф.
               7.   Чрез дерогация от параграфи 1 и 2 компетентните органи на държава членка могат да разрешат освобождаването на определени замразени финансови средства или икономически ресурси, ако са изпълнени следните условия:

                           а)

                           финансовите средства или икономическите ресурси са предмет на арбитражно решение, постановено преди датата, на която лицето или образуванието, посочени в параграф 1 или 2, е включено в списъка в приложение I или II, или на съдебно или административно решение, постановено в Съюза, или на съдебно решение, подлежащо на изпълнение в съответната държава членка, преди или след тази дата;

                           б)

                           финансовите средства или икономическите ресурси ще се използват изключително за удовлетворяване на претенции, обезпечени или признати за основателни с такова решение, в границите, установени от приложимите законови и подзаконови актове, уреждащи правата на лицата с такива претенции;

                           в)

                           решението не е в полза на лице или образувание, включено в списъка в приложение I или II; както и

                           г)

                           признаването на решението не противоречи на обществения ред в съответната държава членка.

                     Съответната държава членка информира останалите държави членки и Комисията за всяко разрешение, дадено съгласно настоящия параграф.
               8.   Параграфи 1 и 2 не възпрепятстват посочено лице или образувание да извършва плащане, дължимо по договор, сключен преди датата на включването на това лице или образувание в списъка, при условие че съответната държава членка е установила, че плащането не се получава пряко или непряко от лице или образувание, посочено в параграфи 1 и 2.
               9.   Параграфи 1 и 2 не възпрепятстват посочено образувание, включено в списъка в приложение II, в рамките на два месеца от датата на неговото посочване, да извършва плащане от замразените финансови средства или икономически ресурси, получени от същото образувание след датата на посочването, когато това плащане е дължимо по договор във връзка с финансирането на търговията, при условие съответната държава членка да е установила, че плащането не се получава пряко или непряко от лице или образувание, посочено в параграф 1 или 2.
               10.   Параграф 5 не се прилага за добавянето към замразени сметки на:

                           а)

                           лихви или други печалби от тези сметки; или

                           б)

                           плащания, дължими по договори, споразумения или задължения, сключени или възникнали преди датата, на която тези сметки са станали предмет на настоящото решение;
                           при условие че за всички такива лихви, други печалби и плащания продължават да се прилагат параграфи 1 и 2.

                     11.   Параграфи 1, 2 и 5 не се прилагат за трансфер от или чрез Централната банка на Сирия на финансови средства или икономически ресурси, получени и замразени след датата на посочване на банката, или за трансфер на финансови средства или икономически ресурси към или чрез Централната банка на Сирия след датата на посочването ѝ, когато такъв трансфер е свързан с плащане от невключена в списъка финансова институция, дължимо във връзка с конкретен търговски договор, при условие че съответната държава членка е установила, за всеки отделен случай, че плащането не се получава пряко или непряко от лице или образувание, посочено в параграф 1 или 2.
               12.   Параграфи 1 и 2 не се прилагат по отношение на трансфер на замразени финансови средства или икономически ресурси от или чрез Централната банка на Сирия, когато този трансфер има за цел да предостави на финансовите институции под юрисдикцията на държавите членки ликвидни средства за финансирането на търговията, при условие че трансферът е разрешен от съответната държава членка.
               13.   Параграфи 1, 2 и 5 не се прилагат за трансфер на замразени финансови средства или икономически ресурси, извършван от или чрез финансово образувание, включено в списъка в приложение I или II, когато трансферът е свързан с плащане от лице или образувание, които не са включени в списъка в приложение I или II, във връзка с предоставянето на финансово подпомагане на сирийски граждани, които получават образование или професионално обучение, или участват в академични научни изследвания в Съюза, при условие че съответната държава членка е установила във всеки отделен случай, че плащането няма да бъде получено, пряко или непряко, от лице или образувание по параграф 1 или 2.
               14.   Параграфи 1, 2 и 5 не се прилагат за действия и операции на Syrian Arab Airlines, само когато са свързани с евакуирането на граждани на Съюза и членове на техните семейства от Сирия.
               15.   Параграфи 1, 2 и 5 не се прилагат за трансфер от Сирийската търговска банка или чрез нея на финансови средства или икономически ресурси, получени извън територията на Съюза и замразени след датата на вписването от страна на банката, ако трансферът се отнася до плащане от невписана финансова институция, изискуемо във връзка с конкретен търговски договор за медицински доставки, храна, подслон, санитарни или хигиенни материали за гражданска употреба, при условие, че държавата членка е установила за всеки отделен случай, че плащането няма да бъде получено пряко или непряко от лице или образувание, посочено в параграф 1 или 2.“.

               5)

               Член 30, параграф 2 се заменя със следното:
               „2.   Съветът уведомява засегнатото лице, образувание или орган за решението си то да бъде включено в списъка, включително за основанията за това, пряко, ако адресът е известен, или чрез публикуване на известие, за да се предостави възможност на това лице, образувание или орган да представи възражения. По-специално когато лице, образувание или орган са включени в списъка в приложение I на основание, че попадат в една от категориите лица, образувания или органи, определени в член 27, параграф 2 и член 28, параграф 2, лицето, образуванието или органът може да представи доказателства и възражения, че макар и да попада в такава категория, то счита, че включването му в списъка не е обосновано.“.

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 12 октомври 2015 година.

            За Съвета

            Председател

         F. MOGHERINI

      (1)  Решение 2011/273/ОВППС на Съвета от 9 май 2011 г. относно ограничителни мерки срещу Сирия (ОВ L 121, 10.5.2011 г., стр. 11).

      (2)  Решение 2013/255/ОВППС на Съвета от 31 май 2013 г. относно ограничителни мерки срещу Сирия (ОВ L 147, 1.6.2013 г., стр. 14).


title: 2013/376/ЕС: Решение на Европейската централна банка от 28 юни 2013 година за отмяна на Решение ЕЦБ/2013/13 относно временни мерки във връзка с допустимостта на търгуеми дългови инструменти, емитирани или изцяло гарантирани от Република Кипър (ЕЦБ/2013/21)

text:
               13.7.2013

               BG

               Официален вестник на Европейския съюз

               L 192/75

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 28 юни 2013 година
   за отмяна на Решение ЕЦБ/2013/13 относно временни мерки във връзка с допустимостта на търгуеми дългови инструменти, емитирани или изцяло гарантирани от Република Кипър
   (ЕЦБ/2013/21)
   (2013/376/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1 и член 34.1, второ тире във връзка с член 3.1, първо тире и член 18.2 от него,
   като има предвид, че:

               (1)

               Съгласно член 18.1 от Устава на Европейската система на централните банки и на Европейската централна банка (наричан по-долу „Устава на ЕСЦБ“) Европейската централна банка (ЕЦБ) и националните централни банки на държавите членки, чиято парична единица е еврото, могат да осъществяват кредитни операции с кредитни институции и други участници на пазара, при които предоставянето на заеми се основава на адекватни обезпечения. Критериите за определяне на допустимостта на обезпечения за целите на операциите по паричната политика на Евросистемата са установени в приложение I към Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1) (наричано по-долу „общата документация“).

               (2)

               Съгласно раздел 1.6 от общата документация Управителният съвет на ЕЦБ може по всяко време да променя инструментите, условията, критериите и процедурите за извършване на операциите по паричната политика на Евросистемата. Съгласно раздел 6.3.1 от общата документация Евросистемата си запазва правото да определи дали дадена емисия, емитент, длъжник или гарант изпълнява нейните изисквания за високи кредитни стандарти въз основа на всяка информация, която тя сметне за относима.

               (3)

               Решение ЕЦБ/2013/13 от 2 май 2013 г. относно временни мерки във връзка с допустимостта на търгуеми дългови инструменти, емитирани или изцяло гарантирани от Република Кипър (2) временно суспендира, като изключителна мярка, минималните изисквания на Евросистемата за праговете за кредитно качество, които се прилагат по отношение на търгуеми дългови инструменти, емитирани или изцяло гарантирани от Република Кипър.

               (4)

               Република Кипър реши да започне операция по управление на дълг, включваща търгуеми дългови инструменти, които е емитирала.

               (5)

               Решението да започне операция по управление на дълг повлия още по-негативно върху адекватността на обезпеченията на търгуеми дългови инструменти, емитирани или изцяло гарантирани от Република Кипър, при операциите на Евросистемата.

               (6)

               Решение ЕЦБ/2013/13 следва да се отмени,

         ПРИЕ НАСТОЯЩОТО РЕШЕНИЕ:
   Член 1
   Отмяна на Решение ЕЦБ/2013/13
   Решение ЕЦБ/2013/13 се отменя.
   Член 2
   Влизане в сила
   Настоящото решение влиза в сила на 28 юни 2013 година.

      Съставено във Франкфурт на Майн на 28 юни 2013 година.

            Председател на ЕЦБ

         Mario DRAGHI

      (1)  ОВ L 331, 14.12.2011 г., стр. 1.

      (2)  ОВ L 133, 17.5.2013 г., стр. 26.


title: Решение на Съвета от 29 април 2004 година за подписване и временно прилагане на протокол към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, за отчитане на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения, Словашката република към Европейския съюз

text:
Важна правна забележка

|

32006D0452

Официален вестник n° L 185 , 06/07/2006 стр. 0001 - 0002

		20040429Решение на Съветаот 29 април 2004 годиназа подписване и временно прилагане на протокол към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, за отчитане на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения, Словашката република към Европейския съюз(2006/452/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 44, параграф 2, последното изречение на член 47, параграф 2 и член 55, член 57, параграф 2, член 71, член 80, параграф 2, членове 93, 94, 133 и 181a, във връзка с първото изречение на първа алинея на член 300, параграф 2 от него,като взе предвид Договора за присъединяване от 16 април 2003 г., и по-специално член 2, параграф 3 от него,като взе предвид Акта, приложен към Договора за присъединяване, и по-специално член 6, параграф 2 от него,като взе предвид предложението на Комисията,като има предвид, че:(1) На 8 декември 2003 г. Съветът упълномощи Комисията от името на Общността и нейните държави-членки да договори с Република Азербайджан протокол към Споразумението за партньорство и сътрудничество, за отчитане на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения, Словашката република към Европейския съюз и за да се предвидят някои технически корекции, свързани с институционалните и правни развития в рамките на Европейския съюз.(2) Протоколът е договорен между страните, подлежи на възможно сключване на по-късна дата и следва да бъде подписан от името на Европейската общност и нейните държави-членки.(3) Протоколът следва да бъде прилаган временно от датата на присъединяването, докато приключат съответните процедури по неговото официално сключване,РЕШИ:Член 1Оправомощава председателя на Съвета да посочи лице/лица, упълномощено/и да подпише/ат от името на Европейската общност и нейните държави-членки протокола към Споразумението за партньорство и сътрудничество между Европейските общности и техните държави-членки, от една страна, и Република Азербайджан, от друга страна, за отчитане на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения, Словашката република към Европейския съюз, който подлежи на сключване на по-късна дата.Текстът на протокола е приложен към настоящото решение [1].Член 2До влизането му в сила протоколът се прилага временно, считано от датата на присъединяването.Съставено в Люксембург на 29 април 2004 година.За СъветаПредседателM. McDowell[1] ОВ L 185, 6.7.2006 г., стр. 3.--------------------------------------------------


title: Решение (ЕС) 2015/1648 на Европейския парламент от 29 април 2015 година относно приключването на сметките на Европейския банков орган за финансовата 2013 година

text:
               30.9.2015

               BG

               Официален вестник на Европейския съюз

               L 255/210

      РЕШЕНИЕ (ЕС) 2015/1648 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на Европейския банков орган за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския банков орган за финансовата 2013 година,

                  —

                  като взе предвид доклада на Сметната палата относно годишните отчети на Европейския банков орган за финансовата 2013 година, придружен от отговорите на Органа (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Органа във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (5), и по-специално член 64 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол и становището на комисията по икономически и парични въпроси (A8-0072/2015),

         1.

            Констатира, че окончателните годишни отчети на Европейския банков орган са приложени към доклада на Сметната палата.

         2.

            Одобрява приключването на сметките на Европейския банков орган за финансовата 2013 година.

         3.

            Възлага на своя председател да предаде настоящото решение на изпълнителния директор на Европейския банков орган, на Съвета, Комисията и Сметната палата и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 112.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 331, 15.12.2010 г., стр. 12.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: 2012/342/ЕС: Решение на Съвета от 22 юни 2012 година за назначаване на заместник-член от Германия в Комитета на регионите

text:
               28.6.2012

               BG

               Официален вестник на Европейския съюз

               L 168/37

         РЕШЕНИЕ НА СЪВЕТА
   от 22 юни 2012 година
   за назначаване на заместник-член от Германия в Комитета на регионите
   (2012/342/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Manfred RICHTER се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2015 г.:

               —

               Г-жа Barbara HACKENSCHMIDT, Mitglied des Landtags Brandenburg.

         Член 2
   Настоящото решение влиза в сила в деня на приемането му.

      Съставено в Люксембург на 22 юни 2012 година.

            За Съвета

            Председател

         M. VESTAGER

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение (ЕС) 2017/1628 на Европейския парламент от 27 април 2017 година относно освобождаването от отговорност във връзка с изпълнението на общия бюджет на Европейския съюз за финансовата 2015 година, раздел IX — Европейски надзорен орган по защита на данните

text:
               29.9.2017

               BG

               Официален вестник на Европейския съюз

               L 252/139

         РЕШЕНИЕ (ЕС) 2017/1628 НА ЕВРОПЕЙСКИЯ ПАРЛАМЕНТ
   от 27 април 2017 година
   относно освобождаването от отговорност във връзка с изпълнението на общия бюджет на Европейския съюз за финансовата 2015 година, раздел IX — Европейски надзорен орган по защита на данните
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2015 година (1),

               —

               като взе предвид консолидираните годишни отчети на Европейския съюз за финансовата 2015 година (COM(2016) 475 — C8-0277/2016) (2),

               —

               като взе предвид годишния доклад на Сметната палата относно изпълнението на бюджета за финансовата 2015 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2015 година в съответствие с член 287 от Договора за функционирането на ЕС,

               —

               като взе предвид член 314, параграф 10 и членове 317, 318 и 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (5), и по-специално членове 55, 99, 164, 165 и 166 от него,

               —

               като взе предвид член 94 и приложение IV към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A8-0140/2017),

               1.

               освобождава от отговорност Европейския надзорен орган по защита на данните във връзка с изпълнението на бюджета за финансовата 2015 година;

               2.

               представя своите забележки в резолюцията по-долу;

               3.

               възлага на своя председател да предаде настоящото решение, както и резолюцията, която е неразделна част от него, на Европейския надзорен орган по защита на данните, Европейския съвет, Съвета, Комисията, Съда на Европейския съюз, Сметната палата, Европейския омбудсман и Европейската служба за външна дейност и да осигури публикуването им в Официален вестник на Европейския съюз (серия L).

            Председател

         Antonio TAJANI

            Генерален секретар

         Klaus WELLE

      (1)  ОВ L 69, 13.3.2015 г.

      (2)  ОВ C 380, 14.10.2016 г., стр. 1.

      (3)  ОВ C 375, 13.10.2016 г., стр. 1.

      (4)  ОВ C 380, 14.10.2016 г., стр. 147.

      (5)  ОВ L 298, 26.10.2012 г., стр. 1.


title: Решение (ЕС) 2016/1222 на Съвета от 12 юли 2016 година с което се констатира, че Испания не е предприела ефективни действия в отговор на препоръката на Съвета от 21 юни 2013 г.

text:
               27.7.2016

               BG

               Официален вестник на Европейския съюз

               L 201/19

         РЕШЕНИЕ (ЕС) 2016/1222 НА СЪВЕТА
   от 12 юли 2016 година
   с което се констатира, че Испания не е предприела ефективни действия в отговор на препоръката на Съвета от 21 юни 2013 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 8 от него,
   като взе предвид препоръката на Европейската комисия,
   като има предвид, че:

               (1)

               Съгласно член 126 от Договора държавите членки следва да избягват прекомерен държавен дефицит.

               (2)

               Пактът за стабилност и растеж се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета (1), който беше приет, за да се насърчи своевременното коригиране на прекомерния дефицит по консолидирания държавен бюджет.

               (3)

               Съветът, по препоръка на Комисията, реши на 27 април 2009 г., в съответствие с член 104, параграф 6 от Договора за създаване на Европейската общност, че в Испания е налице прекомерен дефицит и отправи препоръка за коригирането му най-късно до 2012 г. в съответствие с член 104, параграф 7 от Договора. Оттогава Съветът отправи три препоръки към Испания (на 2 декември 2009 г., 10 юли 2012 г. и 21 юни 2013 г.) въз основа на член 126, параграф 7 от Договора за функционирането на Европейския съюз, с което бе удължен срокът за коригиране на прекомерния дефицит съответно до 2013, 2014 и 2016 г. И в трите препоръки Съветът счете, че Испания е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси (2).

               (4)

               В препоръката си от 21 юни 2013 г. Съветът препоръча на Испания да постигне целите по отношение на номиналния дефицит от 6,5 % от БВП през 2013 г., 5,8 % от БВП през 2014 г., 4,2 % от БВП през 2015 г. и 2,8 % от БВП през 2016 г., като тези цели съответстват на подобрение на структурното салдо от 1,1 %, 0,8 %, 0,8 % и 1,2 % от БВП съответно за годините 2013—2016 г. въз основа на прогнозата на Комисията от пролетта на 2013 г., разширена до 2016 г. За да се постигне това подобрение, на Испания бе препоръчано да предприеме допълнителни мерки в размер на 2 %, 1 % и 1,5 % от БВП съответно през 2014, 2015 и 2016 г. Освен това от испанските органи беше поискано i) да засилят ефективността на институционалната рамка чрез допълнително повишаване на прозрачността при прилагането на Закона за бюджетната стабилност, както и чрез създаването на независим фискален съвет, който да осигурява анализ, консултации и мониторинг на съответствието на фискалната политика с националните фискални правила и фискалните правила на Съюза, ii) да предприеме конкретни мерки за ограничаване на нарастващия структурен дефицит в системата за социална сигурност, и iii) да предвиди мерки за консолидация, които повече насърчават икономическия растеж, включително чрез провеждането на системни прегледи на разходите и данъчната система. На последно място, за да се гарантира успехът на стратегията за фискална консолидация, в препоръката беше посочено също, че е важно тя да бъде подкрепена от мащабни структурни реформи, в съответствие с препоръките на Съвета, отправени до Испания в рамките на европейския семестър и на процедурата при макроикономически дисбаланси.

               (5)

               Според прогнозата на Комисията от пролетта на 2013 г., удължена до 2016 г., послужила за основа на препоръката на Съвета от 21 юни 2013 г., испанската икономика се очакваше да се свие с 1,5 % през 2013 г., след което да нарасне с 0,9 %, 1,4 % и 1,9 % съответно през следващите три години. Ръстът на номиналния БВП беше изчислен на 0,1 % и 2,0 % съответно през 2013 г. и 2014 г. и на 2,6 % и 3,2 % през следващите две години.

               (6)

               В съответствие с разпоредбите на член 3, параграф 4 от Регламент (ЕО) № 1467/97 в препоръката си от 21 юни 2013 г. Съветът определи 1 октомври 2013 г. за краен срок за предприемане на ефективни действия. На 15 ноември 2013 г., въз основа на прогнозата на Комисията от есента на 2013 г., Комисията заключи, че Испания е предприела ефективни действия, за да изпълни посочената препоръка, въпреки че обърна внимание на наличието на рискове от неспазване през 2014 г. На тази основа Комисията изрази мнението, че към дадения момент не са необходими допълнителни мерки в рамките на процедурата при прекомерен дефицит. Оттогава процедурата при прекомерен дефицит беше временно прекратена.

               (7)

               Рисковете от несъответствие с препоръката на Съвета от 21 юни 2013 г. бяха изтъкнати отново в последващите оценки. През юли 2014 г. Съветът стигна до заключението, че мерките в основата на бюджетната стратегия, заложена в програмата за стабилност за 2014 г., трябва да бъдат допълнително конкретизирани и че са необходими допълнителни усилия за постигането на пълно съответствие с посочената препоръка. Въз основа на своята оценка на програмата за стабилност за 2015 г. Съветът заключи през юли 2015 г., че съществува риск Испания да не спази разпоредбите на Пакта за стабилност и растеж. Всички становища на Комисията относно проектите за бюджетни планове на Испания за 2014, 2015 и 2016 г. също водят до заключението, че съществува риск Испания да не спази правилата на Пакта за стабилност и растеж. По-специално Комисията подчерта, че има риск структурната корекция в плановете да бъде по-малка от препоръчаната от Съвета. Комисията изтъкна рискове за постигането на целите за номиналния дефицит.

               (8)

               На 9 март 2016 г. въз основа на прогнозата на Комисията от зимата на 2016 г. Комисията също стигна до заключението, че съществува риск от неспазване на срока за коригиране на прекомерния дефицит, като се има предвид все още значителното очаквано превишаване от 4,2 % от БВП спрямо междинната цел за номиналното салдо за 2015 г. и фактът, че фискалната корекция, постигната до този момент, се различава в голяма степен от препоръчаната. Въз основа на това Комисията отправи препоръка към Испания да положи по-големи усилия, за да осигури съответствие с препоръката на Съвета от 21 юни 2013 г. За тази цел на Испания бе препоръчано i) да предприеме мерки, за да гарантира навременно и трайно коригиране на прекомерния дефицит, включително чрез пълноценно използване на подходящи инструменти за превенция и корекция, посочени в испанския Закон за стабилността, за да контролира несъответствията на регионално равнище на държавно управление със съответните цели за дефицита, дълга и разходните правила; и ii) да докладва на Комисията относно мерките в отговор на препоръката на Комисията в актуализирания проект на бюджетен план за 2016 г. или най-късно в специализирана част от предстоящата програма за стабилност за 2016 г.

               (9)

               В новата оценка на действията, предприети от Испания за коригиране на прекомерния дефицит до 2016 г. в отговор на препоръката на Съвета от 21 юни 2013 г., се стига до следните заключения:

                           —

                           Въз основа на данните, предоставени от Испания през пролетта на 2016 г. и потвърдени от Комисията (Евростат) на 21 април 2016 г., дефицитът по консолидирания държавен бюджет е бил 5,9 % от БВП през 2014 г. и 5,1 % от БВП през 2015 г., което надвишава междинните цели, определени от Съвета на съответно 5,8 % и 4,2 % от БВП. Дефицитът през 2014 г. бе повлиян от намаление на номиналния БВП, извършено по време на втората нотификация във връзка с ППД през октомври 2015 г., както и от увеличаващи дефицита операции във финансовия сектор на стойност 0,1 % от БВП. Експанзионистичната фискална политика през 2015 г. оказа голямо въздействие върху фискалния резултат.

                           —

                           Въз основа на прогнозата на Комисията от пролетта на 2016 г. промяната в структурното салдо за 2015 г. е възлизала на – 1,0 % от БВП, което е значително по-ниско от 0,8 % от БВП, препоръчано от Съвета. Кумулативната промяна в структурното салдо за периода 2013—2015 г. възлиза на 0,6 % от БВП, което е значително по-ниско от 2,7 % от БВП, препоръчано от Съвета. Освен това, когато се коригира с ефекта от преразглеждане на потенциалния ръст на производството или подобрението или влошаването на приходите в сравнение с базовия сценарий, на който се основава препоръката, структурната корекция е – 0,7 % от БВП през 2015 г. и – 0,2 % от БВП за периода 2013—2015 г., което е под препоръчаната корекция. Когато се измерва в съответствие с метода „отдолу нагоре“, фискалната корекция възлиза на – 0,5 % от БВП през 2015 г. и изглежда нулева през периода 2013—2015 г., докато препоръчаната корекция е съответно 1 % и 3 % от БВП. Мерките за консолидация, като например в контекста на реформите на публичната администрация и пенсионната система, не са били достатъчни, за да компенсират ефекта от някои експанзионистични мерки, прилагани през 2015 г., като намалението на данъка върху доходите на физическите лица и корпоративните доходи, частичното изплащане на бонусите за Коледа пропуснати преди това.

                           —

                           През периода 2013—2015 г. инфлацията в Испания (измерена чрез дефлатора на БВП) е значително по-ниска от тази в базовия макроикономически сценарий, залегнал в препоръката (дори е отрицателна през 2014 г. на ниво – 0,4 %), като по този начин се затруднява постигането на фискалните цели. Въпреки това отрицателното въздействие на ниската или дори отрицателна инфлация върху испанските фискални резултати до голяма степен беше компенсирано от по-високия от очакваното ръст на реалния БВП, също благодарение на реформите, предприети в отговор на кризата и успешното завършване на програмата за финансово подпомагане. Въпреки по-малко динамичното развитие на дефлатора на БВП, равнището на номиналния БВП през 2015 г. се оказа само с 1 % по-ниско от предвиденото в основния сценарий, тъй като реалният БВП нарасна много по-бързо през същия период. Освен това бързото създаване на работни места и високият дял на данъците в структурата на растежа спомогнаха за допълнително намаляване на дефицита.

                           —

                           Като цяло през 2014 г. и 2015 г. ниските лихвени проценти и по-силното от очакваното икономическо възстановяване, също благодарение на реформите, предприети в отговор на кризата, успешното завършване на програмата за финансово подпомагане и благоприятното развитие на пазара на труда помогнаха на Испания да намали своя дефицит на консолидирания държавен бюджет. В същото време процесът на фискална консолидация е затруднен от отрицателната инфлация спрямо инфлацията от макроикономическия сценарий, залегнал в основата на препоръката на Съвета от 21 юни 2013 г. Въпреки това извънредните приходи, особено през 2015 г., не са били използвани за ускоряване на процеса на намаляване на дефицита. Вместо това фискалната политика беше смекчена, по-специално чрез данъчната реформа и динамичното нарастване на разходите.

               (10)

               В прогнозата на Комисията от пролетта на 2016 г. се предвижда дефицитът по консолидирания държавен бюджет да възлиза на 3,9 % от БВП през 2016 г. и 3,1 % от БВП през 2017 г. В програмата за стабилност за 2016 г. е заложен целеви дефицит от 3,6 % и 2,9 % от БВП съответно през 2016 г. и 2017 г. Поради това Испания няма да постигне навременна и трайна корекция на прекомерния дефицит през 2016 г. Съотношението публичен дълг/БВП намаля слабо от 99,3 % през 2014 г. до 99,2 % през 2015 г. благодарение на нетните продажби на финансови активи, а не толкова от ограничаването на въздействието на това, че дефицитът се увеличава по-бързо от номиналния ръст на БВП. Според прогнозата на Комисията от пролетта на 2016 г. съотношението на дълга се очаква да нарасне отново до 100,3 % през 2016 г. и да започне да намалява след това.

               (11)

               От 2012 г. насам фискалната рамка на Испания бе укрепена, за да може, наред с другото, да се предотвратят отклонения и да се гарантира спазване на всички държавни равнища на съответните цели по отношение на дефицита, дълга и разходите. След препоръката на Съвета от 21 юни 2013 г. Испания допълнително укрепи вътрешната си фискална рамка, като измени Закона за стабилност от 2012 г. за предоставяне на стимули на публичните администрации да намалят просрочените задължения към търговските доставчици, и като създаде през ноември 2013 г. независима фискална институция (AIReF). Въпреки че испанският Закон за стабилността включва инструменти за предотвратяване и коригиране на отклоненията от националните фискални цели, опитът през 2014 и 2015 г. показва, че тези инструменти е можело да се използват в по-голяма степен. След препоръка на Комисията от 9 март 2016 г. правителството на Испания започна да прилага корективните разпоредби на Закона за стабилност по отношение на регионалното управление, които преди това не са били изпълнени. Освен това централното правителство прие съкращаване на разходите в размер на 2 милиарда евро.

               (12)

               През декември 2013 г. Испания прие реформа за преразглеждане на пенсионното индексиране и за въвеждане от 2019 г. на автоматична корекция на новите пенсии на бъдещите пенсионери, за да се вземат предвид промените в очакваната продължителност на живота. Освен това, считано от юни 2013 г., тя прилага реформа на публичната администрация с оглед на пълноценно използване на ефективността. В същото време през 2014 г. Испания прие реформа на корпоративния и подоходния данък, която оказа някои положителни ефекти, например за намаляване на данъчната тежест, но не беше напълно обоснована.

               (13)

               Това води до заключението, че действията на Испания в отговор на препоръката на Съвета от 21 юни 2013 г. са недостатъчни. Испания не е постигнала междинната цел за номиналния дефицит през 2015 г. и не се очаква да преодолее прекомерния си дефицит до 2016 г. Фискалната консолидация е значително по-ниска от препоръчаната от Съвета, като през 2015 г. фискалната позиция е била експанзионистична,

         ПРИЕ НАСТОЯЩОТО РЕШЕНИЕ:
   Член 1
   Испания не е предприела ефективни действия в отговор на препоръката на Съвета от 21 юни 2013 г.
   Член 2
   Адресат на настоящото решение е Кралство Испания.

      Съставено в Брюксел на 12 юли 2016 година.

            За Съвета

            Председател

         P. KAŽIMÍR

      (1)  Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (ОВ L 209, 2.8.1997 г., стр. 6).

      (2)  Всички документи, свързани с процедурата при прекомерен дефицит за Испания, са публикувани на следния уебсайт: http://ec.europa.eu/economy_finance/economic_governance/sgp/deficit/countries/spain_en.htm


title: 2011/560/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет

text:
               27.9.2011

               BG

               Официален вестник на Европейския съюз

               L 250/97

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет
   (2011/560/ЕС)
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2009 година (1),
   като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0216/2010) (2),
   като взе предвид годишния доклад на Европейския икономически и социален комитет пред органа по освобождаването от отговорност относно вътрешните одити, осъществени през 2009 г.,
   като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),
   като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),
   като взе предвид член 272, параграф 10 и членове 274, 275 и 276 от Договора за ЕО и член 314, параграф 10 и членове 317, 318 и 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0136/2011),

               1.

               Освобождава от отговорност генералния секретар на Европейския икономически и социален комитет във връзка с изпълнението на бюджета на Европейския икономически и социален комитет за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.
    ---documentbreak---

               27.9.2011

               BG

               Официален вестник на Европейския съюз

               L 250/98

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2011 година
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2009 година (1),
   като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0216/2010) (2),
   като взе предвид годишния доклад на Европейския икономически и социален комитет пред органа по освобождаването от отговорност относно вътрешните одити, осъществени през 2009 г.,
   като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),
   като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),
   като взе предвид член 272, параграф 10 и членове 274, 275 и 276 от Договора за ЕО и член 314, параграф 10 и членове 317, 318 и 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0136/2011),

               1.

               Отбелязва, че през 2009 г. Европейският икономически и социален комитет (ЕИСК) е разполагал с бюджетни кредити за поети задължения в общ размер от 122 000 000 EUR (118 000 000 EUR през 2008 г.), при степен на усвояване от 98,02 %, което е над средната стойност за другите институции (97,69 %).

               2.

               Отбелязва със загриженост твърденията във връзка с управлението в рамките на ЕИСК, които доведоха до решението на Европейската служба за борба с измамите (OLAF) от 11 март 2011 г. да започне разследване.

               3.

               Отправя искане към ЕИСК да предостави на комисията на Парламента, която отговаря за процедурата по освобождаване от отговорност, допълнителна информация относно предполагаемите нередности.

               4.

               Призовава ЕИСК да оказва пълно съдействие на OLAF и да предоставя цялата необходима помощ на служителите на OLAF при извършването на тяхното разследване.

               5.

               Отправя искане към ЕИСК, и по-конкретно към неговия генерален секретар, да докладва пред комисията на Парламента, която отговаря за процедурата по освобождаване от отговорност, относно:

                           —

                           дисциплинарните производства, провеждани от ЕИСК, и икономическите последици от тях, и по-специално от дисциплинарно дело № 2/2007,

                           —

                           кадровата политика по отношение на повишаването на служители на ръководни длъжности,

                           —

                           конфликтите по отношение на независимостта на правната служба на ЕИСК,

                           —

                           достъпа на членовете на ЕИСК и членовете на неговото Бюро до цялата необходима информация,

                           —

                           състоянието на процедурата и резултатите от вътрешните одити, извършени от ЕИСК.

               6.

               Призовава Омбудсмана да информира във възможно най-кратък срок комисията на Парламента, която отговаря за процедурата по освобождаване от отговорност, за резултатите от своите разследвания във връзка с този конкретен случай.

               7.

               Отбелязва, че в годишния си доклад Сметната палата посочва, че одитът не е довел до никакви съществени забележки по отношение на ЕИСК; въпреки това призовава Сметната палата да потвърди дали одитите на отчетите за 2009 г. са открили някакви доказателства за нередности, които вече бяха предмет на дисциплинарно дело № 2/2007.

               8.

               Отбелязва новото незначително увеличение на броя на разпределените на ЕИСК постоянни длъжности (704 длъжности през 2009 г., 700 през 2008 г. и 695 през 2007 г.), както и че почти всички длъжности се заемат (7 незаети длъжности през 2009 г., 19 през 2008 г. и 9 през 2007 г.); отбелязва съществуването на средносрочния план (стратегия за 2008—2013 г.) за насърчаване на равните възможности и многообразието в секретариата, в частност чрез засиленото прилагане на разпоредби за гъвкаво работно време, и очаква да получи докладите за по-нататъшния напредък в областта на политиката за човешки ресурси.

               9.

               Отбелязва със задоволство, че съгласно коментарите на Комитета в отговор на резолюцията на Парламента от 5 май 2010 г. относно освобождаването от отговорност за финансовата 2008 година (6), споразумението за административно сътрудничество между Европейския икономически и социален комитет и Комитета на регионите за периода 2008—2014 г. се изпълнява в достатъчна степен и отбелязва, че за момента не са установени допълнителни потребности от подобряване на практическите аспекти, както и че комитетите продължават да отделят нужното внимание на необходимостта да се поддържа висока степен на хармонизация, което се осигурява чрез управленската структура на споразумението за административно сътрудничество; приканва Европейския икономически и социален комитет и Комитета на регионите да съобщят дали разделението в резултат на споразумението е било без отражение върху бюджета и да докладват пред органа по освобождаването от отговорност за резултатите от средносрочния преглед на споразумението, който следва да се осъществи през 2011 г.

               10.

               Отбелязва усилията в областта на междуинституционалното сътрудничество и по-специално текущото въвеждане на системата за управление на данни на персонала „Sysper2“, както и извършената подготовка за целта; отбелязва, че въвеждането на системата е планирано за януари 2012 г.

               11.

               Отново потвърждава своята позиция, че в интерес на прозрачността декларациите за финансовите интереси на членовете на всички институции на Съюза следва да бъдат достъпни в интернет чрез публичен регистър; отбелязва отговора на ЕИСК, и по-специално писмото на неговия председател във връзка със забележката на Парламента, че членовете на ЕИСК не са декларирали финансовите си интереси, и изисква ЕИСК да предприеме мерки за оповестяване на съответната информация и да проследи този въпрос в годишния си отчет за дейността.

               12.

               Приветства готовността на ЕИСК да се съобрази с предложението на Парламента в горепосочената му резолюция от 5 май 2010 г., че пътните разноски на членовете на ЕИСК следва да се базират само на реалните пътни разходи (и че дневните надбавки следва да бъдат равни на получаваните от членовете на Европейския парламент) и взема под внимание писмото на председателя на ЕИСК по този въпрос; изисква ЕИСК да докладва за по-нататъшния напредък по този въпрос.

               13.

               Призовава ЕИСК да докладва за постигнатия напредък в преразглеждането на финансовия статут на членовете и да съобщи резултатите от този процес на органа по освобождаването от отговорност.

               14.

               Поздравява ЕИСК за постоянно високото качество на неговите годишни отчети за дейността и приветства включването на последващите мерки, предприети в резултат на предходните решения на Парламента за освобождаване от отговорност.

               15.

               Призовава ЕИСК през 2011 г. да извърши незабавно цялостен преглед на разходите във всички сфери на дейност, за да гарантира ефективност на всички разходи с цел определяне на възможните икономии, които биха намалили натиска върху бюджета в този период на строги икономии.

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      (6)  ОВ L 252, 25.9.2010 г., стр. 94.


title: Решение на Съвета от 22 септември 2003 година за одобряване на сключването от Комисията на Споразумението за сътрудничество за използването на ядрената енергия за мирни цели между Европейската общност за атомна енергия (Евратом) и правителството на Република Узбекистан

text:
Важна правна забележка

|

32003D0744

Официален вестник n° L 269 , 21/10/2003 стр. 0008 - 0008 специално чешко издание глава 11 том 48 стр. 67  - 67 специално испанско издание глава 11 том 48 стр. 67  - 67 специално унгарско издание глава 11 том 48 стр. 67  - 67 специално литвийско издание глава 11 том 48 стр. 67  - 67 LV.ES глава 11 том 48 стр. 67  - 67 MT.ES глава 11 том 48 стр. 67  - 67 PL.ES глава 11 том 48 стр. 67  - 67 SK.ES глава 11 том 48 стр. 67  - 67 специално словенско издание глава 11 том 48 стр. 67  - 67

		20030922Решение на Съветаот 22 септември 2003 годиназа одобряване на сключването от Комисията на Споразумението за сътрудничество за използването на ядрената енергия за мирни цели между Европейската общност за атомна енергия (Евратом) и правителството на Република Узбекистан(2003/744/ Евратом)СЪВЕТЪТ НА ЕВРОПЕЙСКИЯ СЪЮЗ,като взе предвид Договора, изграждащ Европейската общност за атомна енергия, и по-специално член 101, втори параграф от него,като взе предвид предложението на Комисията,като има предвид, че:(1) Съгласно Директивите на Съвета, приети с Решение на Съвета от 26 юни 2000 г., Комисията договори Споразумение за сътрудничество за използването на ядрената енергия за мирни цели между Европейската общност за атомна енергия (Евратом) и правителството на Република Узбекистан.(2) Комисията следва да бъде овластена да сключи споразумението,РЕШИ:Член единственОвластява Комисията да сключи Споразумение за сътрудничество за използването на ядрената енергия за мирни цели между Европейската общност за атомна енергия (Евратом) и правителството на Република Узбекистан.Текстът на споразумението е приложен към настоящото решение.Съставено в Брюксел на 22 септември 2003 година.За СъветаПредседателF. Frattini--------------------------------------------------


title: Решение (ЕС, Евратом) 2017/1108 на Съвета от 20 юни 2017 година за назначаване на двама членове на комитета, съставен от независими изтъкнати личности, в съответствие с член 11, параграф 1 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и европейските политически фондации

text:
               22.6.2017

               BG

               Официален вестник на Европейския съюз

               L 160/35

         РЕШЕНИЕ (ЕС, Евратом) 2017/1108 НА СЪВЕТА
   от 20 юни 2017 година
   за назначаване на двама членове на комитета, съставен от независими изтъкнати личности, в съответствие с член 11, параграф 1 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и европейските политически фондации
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 11, параграф 1 от него,
   като има предвид, че:

               (1)

               С член 11, параграф 1 от Регламент (ЕС, Евратом) № 1141/2014 се създава комитет, съставен от независими изтъкнати личности.

               (2)

               В член 11, параграф 1 от Регламент (ЕС, Евратом) № 1141/2014 се предвижда комитетът да се състои от шестима членове, като Европейският парламент, Съветът и Комисията определят по двама членове. Комитетът се подновява в срок от шест месеца след края на първата сесия на Европейския парламент след всеки избори за Европейски парламент. Мандатът на членовете на комитета не може да бъде подновяван,

         ПРИЕ НАСТОЯЩОТО РЕШЕНИЕ:
   Член 1
   1.   Следните лица се назначават за членове на комитета, съставен от независими изтъкнати личности, за срока на мандата на комитета:

               —

               г-жа Rebecca ADLER-NISSEN,

               —

               г-н Christoph MÖLLERS.

         2.   Назначението е при условие на подписването от всяко определено за член лице на декларацията за независимост и липса на конфликт на интереси, приложена към настоящото решение.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 20 юни 2017 година.

            За Съвета

            Председател

         H. DALLI

      (1)  ОВ L 317, 4.11.2014 г., стр. 1.

      ПРИЛОЖЕНИЕ

         ДЕКЛАРАЦИЯ ЗА НЕЗАВИСИМОСТ И ЛИПСА НА КОНФЛИКТ НА ИНТЕРЕСИ

      Аз, долуподписаният …, декларирам, че съм запознат с член 11, параграф 1 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и на европейските политически фондации и ще изпълнявам задълженията си на член на комитета, съставен от независими изтъкнати личности, напълно независимо и при пълно спазване на разпоредбите на посочения регламент.
      Няма да търся, нито да приемам указания от институция или правителство, или от който и да е орган, служба или агенция. Ще се въздържам от всякакви действия, които са несъвместими с характера на възложените ми функции.
      Декларирам, че доколкото ми е известно, не съм в конфликт на интереси. Конфликт на интереси съществува, когато безпристрастното и обективно упражняване на задълженията ми на член на комитета, съставен от независими изтъкнати личности, е опорочено по причини, свързани със семейството, личния живот, политическа, национална, философска или религиозна принадлежност, икономически интерес или всякакъв друг интерес, който е общ с този на получателя.
      По-специално декларирам, че не съм член на Европейския парламент, на Съвета или на Комисията. Не упражнявам изборни мандати. Не съм длъжностно лице или друг служител на Европейския съюз. Не съм настоящ или бивш служител на европейска политическа партия или европейска политическа фондация.

         Съставено в … на …

               [ДАТА + ПОДПИС

               на лицето, определено за член на

               комитета, съставен от

               независими изтъкнати личности]


title: 2012/6/ЕС: Решение на Европейския парламент и на Съвета от 13 декември 2011 година относно мобилизиране на средства от фонд „Солидарност“ на Европейския съюз, съгласно точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление

text:
               7.1.2012

               BG

               Официален вестник на Европейския съюз

               L 4/14

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 13 декември 2011 година
   относно мобилизиране на средства от фонд „Солидарност“ на Европейския съюз, съгласно точка 26 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
   (2012/6/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 26 от него,
   като взеха предвид Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз (2),
   като взеха предвид предложението на Европейската комисия,
   като имат предвид, че:

               (1)

               Европейският съюз създаде фонд „Солидарност“ на Европейския съюз („фондът“) в израз на солидарност с населението от регионите, засегнати от бедствия.

               (2)

               Междуинституционалното споразумение от 17 май 2006 г. позволява мобилизиране на средства от фонда в рамките на годишния таван от 1 милиард евро.

               (3)

               Регламент (ЕО) № 2012/2002 съдържа разпоредбите, съгласно които могат да бъдат мобилизирани средства от фонда.

               (4)

               Испания внесе заявление за мобилизиране на фонда във връзка с бедствие, причинено от земетресение, а Италия внесе заявление за мобилизиране на фонда във връзка с бедствие, причинено от наводнение,

         ПРИЕХА НАСТОЯЩОТО РЕШЕНИЕ:
   Член 1
   За общия бюджет на Европейския съюз за 2011 финансова година фонд „Солидарност“ на Европейския съюз се мобилизира за осигуряване на сумата от 37 979 875 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 13 декември 2011 година.

            За Европейския парламент

            Председател

         J. BUZEK

            За Съвета

            Председател

         M. SZPUNAR

      (1)  ОВ C 139, 14.6.2006 г., стр. 1.

      (2)  ОВ L 311, 14.11.2002 г., стр. 3.


title: 2008/872/ЕО: Решение на Съвета от 18 ноември 2008 година за назначаване на двама заместник-членове от Германия в Комитета на регионите

text:
               19.11.2008

               BG

               Официален вестник на Европейския съюз

               L 308/50

      РЕШЕНИЕ НА СЪВЕТА

   от 18 ноември 2008 година
   за назначаване на двама заместник-членове от Германия в Комитета на регионите
   (2008/872/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Германия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След изтичането на мандата на г-н Stefan KRAXNER и на г-жа Ulrike KUHLO се освободиха две места за заместник-членове на Комитета на регионите,

         РЕШИ:
   Член 1
   Назначават се за заместник-членове на Комитета на регионите за остатъка от мандата, а именно до 25 януари 2010 г.:

               —

               г-н Roland HEINTZE, Mitglied der Hamburger Bürgerschaft,

               —

               г-н Roland RIESE, Mitglied des Niedersächsischen Landtages.

         Член 2
   Настоящото решение поражда действие от датата на приемането му.

      Съставено в Брюксел на 18 ноември 2008 година.

            За Съвета

            Председател

         M. BARNIER

      (1)  ОВ L 56, 25.2.2006 г., стр. 75.


title: Решение (ЕС, Евратом) 2017/1615 на Европейския парламент от 27 април 2017 година относно приключването на сметките на общия бюджет на Европейския съюз за финансовата 2015 година, раздел III — Комисия

text:
               29.9.2017

               BG

               Официален вестник на Европейския съюз

               L 252/113

         РЕШЕНИЕ (ЕС, Евратом) 2017/1615 НА ЕВРОПЕЙСКИЯ ПАРЛАМЕНТ
   от 27 април 2017 година
   относно приключването на сметките на общия бюджет на Европейския съюз за финансовата 2015 година, раздел III — Комисия
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2015 година (1),

               —

               като взе предвид консолидираните годишни отчети на Европейския съюз за финансовата 2015 година (COM(2016) 475 — C8-0269/2016) (2),

               —

               като взе предвид доклада на Комисията относно последващите действия, свързани с освобождаването от отговорност във връзка с изпълнението на бюджета за финансовата 2014 година (COM(2016)674), и работните документи на службите на Комисията, които го придружават (SWD(2016)338 и SWD(2016)339),

               —

               като взе предвид Годишния отчет на Комисията за управлението и изпълнението на бюджета на ЕС за 2015 г. (COM(2016)446),

               —

               като взе предвид годишния доклад на Комисията до органа по освобождаване от отговорност относно вътрешните одити, извършени през 2015 г. (COM(2016)628), и работния документ на службите на Комисията, който го придружава (SWD(2016)322),

               —

               като взе предвид годишния доклад на Сметната палата относно изпълнението на бюджета за финансовата 2015 година, придружен от отговорите на институциите (3), както и специалните доклади на Сметната палата,

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2015 година в съответствие с член 287 от Договора за функционирането на ЕС,

               —

               като взе предвид препоръката на Съвета от 21 февруари 2017 г. относно освобождаването от отговорност на Комисията във връзка с изпълнението на бюджета за финансовата 2015 година (05876/2017 — C8-0037/2017),

               —

               като взе предвид препоръката на Съвета от 21 февруари 2017 г. относно освобождаването от отговорност на изпълнителните агенции във връзка с изпълнението на бюджета за финансовата 2015 година (05874/2017 — C8-0038/2017),

               —

               като взе предвид членове 317, 318 и 319 от Договора за функционирането на ЕС,

               —

               като взе предвид член 106а от Договора за създаване на Европейската общност за атомна енергия,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (5), и по-специално членове 62, 164, 165 и 166 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (6), и по-специално член 14, параграфи 2 и 3 от него,

               —

               като взе предвид член 93 и приложение IV към своя правилник,

               —

               като взе предвид доклада на комисията по бюджетен контрол и становищата на другите заинтересовани комисии (A8-0150/2017),

               1.

               одобрява приключването на сметките на общия бюджет на Европейския съюз за финансовата 2015 година;

               2.

               представя своите забележки в резолюцията, която е неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2015 година, раздел III — Комисия и изпълнителни агенции, както и в своята резолюция от 27 април 2017 г. относно специалните доклади на Сметната палата в рамките на освобождаването от отговорност на Комисията във връзка с изпълнението на бюджета за финансовата 2015 година (7);

               3.

               възлага на своя председател да предаде настоящото решение на Съвета, Комисията и Сметната палата, както и на националните парламенти и националните и регионалните контролни органи на държавите членки и да осигури публикуването му в Официален вестник на Европейския съюз (серия L).

            Председател

         Antonio TAJANI

            Генерален секретар

         Klaus WELLE

      (1)  ОВ L 69, 13.3.2015 г.

      (2)  ОВ C 380, 14.10.2016 г., стр. 1.

      (3)  ОВ C 375, 13.10.2016 г., стр. 1.

      (4)  ОВ C 380, 14.10.2016 г., стр. 147.

      (5)  ОВ L 298, 26.10.2012 г., стр. 1.

      (6)  ОВ L 11, 16.1.2003 г., стр. 1.

      (7)  Приети текстове от тази дата, P8_TA(2017)0144 (вж. страница 66 от настоящия брой на Официален вестник).


title: Решение (ЕС) 2017/265 на Комисията от 14 февруари 2017 година за включване на правителството на Северозападните територии на Канада като признат орган в списъка, посочен в член 3 от Регламент за изпълнение (ЕС) 2015/1850 за определяне на подробни правила за прилагането на Регламент (ЕО) № 1007/2009 на Европейския парламент и на Съвета относно търговията с тюленови продукти (нотифицирано под номер С(2017) 757)

text:
               16.2.2017

               BG

               Официален вестник на Европейския съюз

               L 39/43

         РЕШЕНИЕ (ЕС) 2017/265 НА КОМИСИЯТА
   от 14 февруари 2017 година
   за включване на правителството на Северозападните територии на Канада като признат орган в списъка, посочен в член 3 от Регламент за изпълнение (ЕС) 2015/1850 за определяне на подробни правила за прилагането на Регламент (ЕО) № 1007/2009 на Европейския парламент и на Съвета относно търговията с тюленови продукти

         (нотифицирано под номер С(2017) 757)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент за изпълнение (ЕС) 2015/1850 на Комисията от 13 октомври 2015 г. за определяне на подробни правила за прилагането на Регламент (ЕО) № 1007/2009 на Европейския парламент и на Съвета относно търговията с тюленови продукти (1), и по-специално член 3 от него,
   като има предвид, че:

               (1)

               В член 3 от Регламент (ЕО) № 1007/2009 на Европейския парламент и на Съвета (2) се определят условията, при които може да се пускат на пазара на Съюза тюленови продукти, получени от лов, извършван от инуитски или други коренни общности. Спазването на тези условия трябва да бъде удостоверено от признат орган в момента на пускането на пазара на тюленовите продукти.

               (2)

               В член 3 от Регламент за изпълнение (ЕС) 2015/1850 се определят изискванията, на които трябва да отговарят органите, за да бъдат включени в списък на признатите органи за целите на член 3 от Регламент (ЕО) № 1007/2009.

               (3)

               При пускането на пазара тюленовите продукти, получени от лов, извършван от инуитски или други коренни общности, трябва се придружават от документ, издаден от признат орган и удостоверяващ, че са спазени условията, посочени в Регламент за изпълнение (ЕС) 2015/1850.

               (4)

               На 22 ноември 2016 г. Комисията получи заявление от правителството на Северозападните територии с искане да бъде оправомощено да действа като признат орган за целите на член 3, параграф 1а от Регламент (ЕО) № 1007/2009. Към заявлението бяха приложени доказателствените документи, изисквани съгласно член 3 от Регламент за изпълнение (ЕС) 2015/1850.

               (5)

               Комисията извърши оценка на базата на представените доказателствени документи, за да определи дали правителството на Северозападните територии отговаря на изискванията, за да бъде признат орган по силата на Регламент за изпълнение (ЕС) 2015/1850.

               (6)

               Заключението на Комисията е, че правителството на Северозападните територии отговаря на всяко едно от изискванията, посочени в член 3, параграф 1 от Регламент за изпълнение (ЕС) 2015/1850, и че правителството на Северозападните територии следва да бъде включено в списъка като признат орган,

         ПРИЕ НАСТОЯЩОТО РЕШЕНИЕ:
   Член 1
   Правителството на Северозападните територии се счита за признат орган за целите на член 3 от Регламент за изпълнение (ЕС) 2015/1850.
   Член 2
   Текстът на настоящото решение се публикува незабавно на уебсайта на Комисията.
   Член 3
   Адресат на настоящото решение е правителството на Северозападните територии на Канада.

      Съставено в Брюксел на 14 февруари 2017 година.

            За Комисията

         Karmenu VELLA

            Член на Комисията

      (1)  ОВ L 271, 16.10.2015 г., стр. 1.

      (2)  Регламент (ЕО) № 1007/2009 на Европейския парламент и на Съвета от 16 септември 2009 година относно търговията с тюленови продукти (ОВ L 286, 31.10.2009 г., стр. 36).